VSL sklep II Cp 1867/2015
Sodna praksa višjih sodišč, 2015-08-26

Blanka Javorac Završek (preds.), Majda Urh (poroč.), Karmen Ceranja

oprava zapuščinske obravnave - postopek, če ni premoženja - pogodba o dosmrtnem preživljanju - darilo - nujni dedič - uveljavljanje nujnega deleža

Ker sodišče v zapuščinskem postopku ni opravilo naroka, pritožnika nista mogla uveljavljati nujnega dednega deleža.

Pritožbi se ugodi in se sklep razveljavi.

1. Sodišče prve stopnje je z napadenim sklepom odločilo, da zapuščinske obravnave ne bo opravilo, ker pokojni B. P. ni zapustil premoženja.

2. Zoper sklep sta se pritožila M. B. in G. P. Pritožujeta se iz vseh pritožbenih razlogov po prvem odstavku 338. člena ZPP v zvezi s 163. členom Zakona o dedovanju. Navajata, da sta sin oziroma hčerka pokojnika. Iz rednega izpisa iz zemljiške knjige z dne 4. 5. 2015 je razvidno, da je pokojnik lastnik nepremičnin s parc. št. 1/3 k. o. X v deležu do ¾. Povedano pomeni, da ni slediti zaključku prvega sodišča o nepotrebnosti zapuščinske obravnave iz razloga neobstoja premičnega in nepremičnega premoženja pokojnega. Nadalje navajata, da predvidevata, da je bila sklenjena pogodba, katere narave pa ne poznata. Pritožnika sta zakonita in tudi nujna dediča, zato sta upravičena zahtevati vračilo darila zaradi prikrajšanja nujnega deleža. Glede na določilo 212. člena ZD zapuščinsko sodišče prekine zapuščinski postopek in stranke napoti na pravdo, če je med dediči spor o premoženju, ki spada v zapuščino. Mnenja sta, da kljub tveganosti pogodbe o dosmrtnem preživljanju, obstaja očitno nesorazmerje med dejatvami pogodbenih strank. Predlagata, da sodišče izpodbijani sklep prekliče in opravi zapuščinsko obravnavo, podrejeno pa pritožbenemu sodišču predlagata, da izpodbijani sklep razveljavi in vrne zadevo prvemu sodišču v novo odločanje.

3. Dedinja V. P. je na pritožbo odgovorila. Zavrača pritožbene navedbe pritožnikov in predlaga, da sodišče pritožbo kot neutemeljeno zavrne.

5. Zapuščinsko sodišče je z napadenim sklepom odločilo, da po pokojnem B. P. ne bo opravilo zapuščinske obravnave, ker pokojnik ni zapustil premoženja (prvi odstavek 203. člena ZD).

6. Iz spisa je razvidno, da je pokojnik imel nepremično premoženje, s katerim je razpolagal s pogodbo o dosmrtnem preživljanju z dne 15. 1. 2015. Umrl je 13. 3. 2015. Pritožnika sta hčerka in sin zapustnika in zatrjujeta, da je pokojnik za časa življenja razpolagal z vsem svojim premoženjem, zato je bil prikrajšan njun nujni dedni delež. Zaradi prikrajšanja nujnega dednega deleža sta upravičena zahtevati vračilo darila v višini tega deleža.

7. Zapuščinsko sodišče bo moralo opraviti narok in ugotoviti, ali je bil nujni delež pritožnikov s sklenjeno pogodbo o dosmrtnem preživljanju dejansko prikrajšan ali ne. Nujni dedič pridobi nujni delež samo, če ga zahteva. Uveljavlja ga lahko v zapuščinskem postopku.

8. Ker sodišče v zapuščinskem postopku ni opravilo naroka, pritožnika nista mogla uveljavljati nujnega dednega deleža. Očitno pa je med dediči tudi sporno, kaj sodi v zapuščino. Zapuščinsko sodišče bo zato moralo razpisati narok in zadevo obravnavati, v primeru spora med dediči pa bo moralo zapuščinski postopek prekiniti in dediče napotiti na pravdo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.